- Hrvatska po mjeri čovjeka. To je moj cilj! To je moja dužnost - poručila je, među ostalim, Kolinda Grabar-Kitarović prilikom objave službene kandidature. Ujedno je to bila jedna od ključnih poruka njezina govora u Matici hrvatskoj. Govora koji je, kako su rekli njezini suradnici, Grabar-Kitarović sama pisala za tu prigodu. No čini se da je poruku “Hrvatska po mjeri čovjeka” većim dijelom preuzela od radne skupine koja radi na brendiranju Hrvatske.

U travnju ove godine, naime, članovi radne skupine za brendiranje na čijem je čelu Dubravka Sinčić Ćorić, supruga ministra Tomislava Ćorića, u Banskim su dvorima prezentirali smjernice koje bi, kako je tad Grabar-Kitarović rekla, trebale postati podloga buduće kampanje o identitetu Hrvatske. A u smjernicama se navodi esencija brenda - “Hrvatska ima sve predispozicije da postane zemlja po mjeri čovjeka”.

Podjela

Članovi radne skupine s kojima smo razgovarali redom su rekli da ih oko toga nitko ništa nije pitao, no kad je riječ o tome je li im problematičan taj potez Grabar-Kitarović, mišljenja članova su podijeljenja. Predsjednica radne skupine Dubravka Sinčić Ćorić kaže da u tome ne vidi problem.

Suština brenda

- Mi smo bili radna skupina predsjednice, ona je sudjelovala u tome, pa je to i njezin rad. Uostalom, da ona nije inicirala sve to oko brendiranja, ne bismo ni mi to mogli napraviti. Meni je čak simpatično da je to koristila u govoru. To nije zaštićeni slogan, a nije ga ni doslovno prenijela - rekla je Sinčić Ćorić.

Dodala je da je to esencija, suština brenda, na osnovi čega se dalje trebaju razvijati kreativna rješenja. Rekla je kako o tome s njom nitko nije razgovarao, ali da ne vidi ni potrebu za tim. Dizajner Boris Ljubičić također nam je kazao da nije znao da će Grabar-Kitarović tu rečenicu koristiti u svom govoru.

- Nitko me ništa nije pitao oko toga. Ne znam je li i koliko je problem što je ona koristila tu jednu rečenicu. Što se mene tiče, ta rečenica nije dobra ni za brendiranje - rekao je Ljubičić.

Neki članovi, pak, nisu bili zadovoljni što je Grabar-Kitarović za svoju kampanju, bez njihova znanja, iskoristila ono što su radili za brendiranje Hrvatske.